ไฟแนนซ์ทูเดย์
โดย...ช.ชดา
12 เม.ย. 2559

โดย...ช.ชดา
...นับถอยหลังสู่วันหยุดยาวในช่วงเทศกาลสงกรานต์กันแล้ว ใครที่จะต้องเดินทางไกลควรเตรียมตัวให้พร้อม ส่วน คปภ. (สำนักงานคณะกรรมการกำกับและส่งเสริมการประกอบธุรกิจประกันภัย) พร้อมแล้วที่จะให้ความช่วยเหลือประชาชนด้านประกันภัยในช่วงเทศกาลสงกรานต์ ระหว่างวันที่ 11-17 เม.ย. เปิดให้บริการสายด่วน คปภ.1186 ตลอด 24 ชั่วโมง เพื่อให้แจ้งอุบัติเหตุทางรถยนต์ หรือต้องการความช่วยเหลือบนท้องถนนก็สามารถร้องขอมาได้ งานนี้ เลขาฯ คปภ. สุทธิพล ทวีชัยการ ลงไปกำชับเจ้าหน้าที่ด้วยตัวเอง 
...ฉัตรชัย ศิริไล รักษาการกรรมการผู้จัดการธนาคารอาคารสงเคราะห์ (ธอส.)  ร่วมฉลองช่วงเทศกาลสงกรานต์ ออกเงินฝาก “ซุปเปอร์ออมทรัพย์พิเศษ” โดยเปิดบัญชีขั้นต่ำ 1 หมื่นบาท รับอัตราดอกเบี้ย 1.875% สำหรับผู้ที่เปิดบัญชีภายในวันที่ 30 เม.ย. 2559 ยังจะได้รับที่ใส่กระดาษทิชชู่รูปบ้านแสนน่ารัก ฟรี! 1 ใบต่อ 1 บัญชีอีกด้วย 
...ชาวบ้านฝากบอก อภิศักดิ์ ตันติวรวงศ์ รมว.คลัง จะกระตุ้นเศรษฐกิจเพิ่มเงินในประเป๋าให้ชาวบ้าน ไม่ต้องให้ไปเที่ยวทั่วไทยหักภาษีได้ 1.5 หมื่นบาท และกินอาหารช่วงเทศกาลไม่เกิน 1.5 หมื่นบาท และนำมาหักเป็นค่าใช้จ่ายเมื่อยื่นเสียภาษีเงินได้ช่วงต้นปีหน้าโน่น  แต่ช่วยคืนภาษีเงินได้ที่คนที่เสียภาษีเกิน หรือนำค่าลดหย่อนตามกฎหมายมาหักแล้วได้ภาษีคืนให้เร็วขึ้น จะได้เอาเงินมาใช้จ่ายให้เศรษฐกิจมันหมุนเวียนจะดีกว่าไหม
...บรรยากาศประชุมผู้ถือหุ้นธนาคารธนชาต เมื่อวันที่ 5 เม.ย.ที่ผ่านมา ผู้ถือหุ้นแบงก์สนใจสอบถามแต่เรื่องที่ธนาคารสโกเทียจากแคนาดาจะขายหุ้นธนชาต ป๋าสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ตอบเหมือนเพรสลีลีสเป๊ะ ยังไม่มีความคืบหน้าใดๆ ส่วนเรื่อง สกสค. ไม่ยักมีใครถาม